钦定古今图书集成/明伦汇编/家范典/第063卷 > 《祭弟文》宋·颜延之
## 钦定古今图书集成/明伦汇编/家范典/第063卷 > 《祭弟文》宋·颜延之

阖棺穷野，启殡中荒。灵影夙灭，筵寝虚张。人往运来，
自秋徂阳。蕃兰落色，宿草滋长。孰云不痛，辞家去乡。
尔之于役，爰适兹邑。上秋告来，方春伫立。如何不吊，
吉违凶集。六亲憧心，姻朋浩泣。我虽载奔，伊何云及？
永怀在昔，追亡悼存。惟兄及弟，瞻母望昆。生无荣嬿，
没望归魂。令龟吉兆，祖榇东旋。灵辕次路，严舟在川。
‘廓然何及，痛矣终天’。